Perpustakaan awam

Sebuah perpustakaan awam ialah perpustakaan yang diberi dana oleh sumber awam seperti cukai dan boleh dicapai oleh masyarakat awam. Perpustakaan awam diurus oleh pustakawan dan diiktiraf sebagai penjawat awam. Ciri-ciri asas sebuah perpustakaan awam termasuk didanai oleh cukai, diurus oleh sebuah lembaga, terbuka kepada seluruh masyarakat dan setiap orang boleh mendapat perkhidmatan asas secara percuma serta tiada unsur paksaan dalam perkhidmatan perpustakaan awam.Rubin, Richard E. Foundations of Library and Information Science (edisi ketiga). 2010. Neal-Schuman Publishers: New York.

Perpustakaan-perpustakaan awam wujud di kebanyakan negara dunia dan disifatkan sebagai asas kepada pembangunan masyarakat terpelajar dan celik huruf. Di samping itu, perpustakaan awam juga dikatakan sebagai pemangkin perkembangan budaya dan sosial masyarakat serta penghubung antara kerajaan dan rakyat. Perpustakaan awam adalah berbeza dengan perpustakaan-perpustakaan lain seperti perpustakaan sekolah dan perpustakaan kajian kerana jenis perpustakaan ini dibina demi kepentingan masyarakat awam berbanding suatu institut tertentu.

 Perkhidmatan 
Sebuah perpustakaan awam berhak memberikan akses kepada maklumat, iaitu bahan-bahan bacaan dengan sama rata. Kebanyakan bahan bacaan dalam perpustaaan awam boleh dipinjam oleh sesiapa yang memiliki keizinan seperti pemilikan kad perpustakaan. Dua per tiga perpustakaan awam di Amerika Syarikat juga menawarkan pinjaman e-buku serta buku konvensional. Para peminjam pula berhak memperoleh akses terhadap buku-buku dengan unsur kontroversi tanpa sebarang kerisauan.

Pengurus perpustakaan awam membantu kajian dan penyelidikan golongan masyarakat dengan membantu pengkaji untuk mendapatkan sumber rujukan yang sesuai. Perpustakaan-perpustakaan yang lebih utama mungkin melantik para pustakawan yang arif dalam bidang-bidang yang khusus untuk membantu dalam hal ini. Pengurus perpustakaan juga bertanggungjawab untuk menjawab soalan-soalan berkenaan bantuan rujukan.

Perpustakaan awam juga menawarkan khidmat-khidmat digital sebagai peranan untuk mengurangkan kesan jurang digital dalam kalangan masyarakat awam. Perpustakaan-perpustakaan awam menggalakkan peningkatan kemahiran digital kepada masyarakat awam seperti pengaturcaraan. Kebiasaannya, perpustakaan-perpustakaan awam memiliki sekurang-kurangnya sebuah makmal komputer serta memiliki akses kepada teknologi maklumat dan komunikasi (TMK). Penerapan TMK dalam perpustakaan-perpustakaan awam didorong oleh dana awam di samping sumbangan pertubuhan bukan kerajaan serta perniagaan.

Bangunan perpustakaan awam juga memberi ruang kepada perhimpunan awam melalui penubuhan pusat-pusat komuniti. Hal ini memberi ruang kepada penganjuran acara-acara serta penubuhan kelab-kelab kemahiran. Menurut Persatuan Perpustakaan Amerika, penganjuran acara-acara berkaitan kemanusiaan dan kesenian yang menggalakkan pemikiran masyarakat tentang kebudayaan dan etika adalah penting bagi sesebuah perpustakaan awam. Penganjuran acara-acara yang melibatkan pelbagai lapisan masyarakat juga menggalakkan sifat kepelbagaian budaya dalam kalangan masyarakat.

 Rujukan 

 Pautan luar 


Kategori:Perpustakaan awam
Kategori:Jenis perpustakaan